युवाओं को खेल से जोड़ने के लिए हुई कमल क्लब की स्थापना : अमर बाउरी | Jharkhand News | Ranchi News Portal | Jharkhand News in hindi | Ranchi News | Latest |Ranchi Smart City | News Jharkhand
युवाओं को खेल से जोड़ने के लिए हुई कमल क्लब की स्थापना : अमर बाउरी
मुख्यमंत्री आमंत्रण फुटबॉल कप 12 नवंबर तक चलेगा
Ranchi, 08 November : झारखण्ड के खेल मंत्री अमर कुमार बाउरी ने कहा कि कमल क्लब के माध्यम से झारखण्ड के युवाओं को खेल, कला और संस्कृति से जोड़ना है. राज्य के युवाओं को खेल से जोड़ने के लिए कमल क्लब की स्थापना झारखंड सरकार ने की है. कमल क्लब का गठन सभी पंचायतों में कर दिया गया है. सीएम रघुवर दास के दिशा-निर्देश पर पिछले वर्ष भी राज्य भर में फुटबॉल खेल का आयोजन किया गया था. इस वर्ष भी सरकार और स्पोर्ट्स विभाग ने मुख्यमंत्री आमंत्रण फुटबॉल कप का आयोजन किया है. इस आयोजन में राज्य भर के 4398 पंचायतों में से 3811 पंचायत ने भाग लिया. जिसमें 11,770 टीम के 1,88,320 खिलाड़ियों ने भाग लिया. श्री बाउरी बिरसा मुंडा स्टेडियम के झारखण्ड खेल प्राधिकरण के सभागार में प्रेस कांफ्रेंस में बोल रहे थे.
कमल क्लब की स्थापना से खेल के प्रति युवाओं में बढ़ा रुझान
मंत्री अमर कुमार बाउरी ने कहा कि राज्य में कमल क्लब की स्थापना से युवाओं का रुझान खेल और कला के प्रति बढ़ा है. उन्होंने कहा कि राज्य में स्थापना दिवस पखवारा एक नवम्बर से आयोजित की गयी थी. इसमें राज्य के सभी 24 जिलों को चार जोन में बांटा गया. नॉक आउट प्ले के तर्ज पर हुए इस खेल के बाद सभी जोन से दो-दो टीमों का चयन किया गया जिनके बीच आठ नवम्बर से 12 नवम्बर तक खेल होगा.
विजयी टीम को मिलेगा दो लाख रुपये का नगद पुरस्कार
खेल मंत्री ने कहा कि इस टूर्नामेंट में जीतने वाली टीम को दो लाख रुपये, फर्स्ट रनरअप को एक लाख रुपये और सेकेंड रनरअप को 75 हजार रुपये पुरस्कार के तौर पर दिया जायेगा. वहीं समापन समारोह में राज्य के खिलाड़ियों को सम्मानित भी किया जायेगा. अमर बाउरी ने बताया कि सम्मानित होने वाले खिलाड़ियों में तीरंदाज लक्ष्मी रानी मांझी को 25 लाख रुपये, तीरंदाज दीपिका कुमारी को 18 लाख रुपये, तीरंदाज रीमिल बिरुली और हॉकी खिलाड़ी निक्की प्रधान को 15–15 लाख रुपये देकर सम्मानित किया जायेगा.